己亥十一月二十一日長至前一旬書
作者：方回
朝代：宋

paragraphs: 北極地上三十六度出，南極地下三十六度入。
四海之內居中國，不見南極見北極。
東生西沒一輪日，西沒昏黑東生白。
春分秋分晝夜中，天上地下度數同。
地上天少日晷短，子月日南而北返。
地上天多日晷長，午月日北而南行。
四時成歲歲如此，日南日北而已矣。
一百八十度有奇，不過一往一來耳。
或謂四游升降殆不然，所以景祐新書刪其篇。